
      2019 er året hvor vi har vært gift i ti år, kjære Therese, og som en liten gave, dedikerer jeg boken  til deg, selvsagt uten en eneste dråpe gift …


    


  




  

    En dårlig arv


    En sen høstdag, da alle bladene hadde falt til bakken, snek jeg meg på baksiden av huset i håp om å få et glimt gjennom vinduet. Noen ting skulle man ønske var ugjort. Dette var en av dem ...



    Jeg var atten år, enebarn og bodde sammen med min far. Mor husket jeg knapt lenger, og strengt tatt hadde hun bare vært en mørk skygge i livet mitt. Hun forlot far da jeg var rundt seks år gammel, og jeg forsto ikke så mye av det da. Noen høylytte krangler og slamring i dørene hørte jeg, men min far må ha vært god til å skjerme meg, for da jeg i ettertid fikk vite hva mor egentlig slet med, har jeg tenkt at far tok godt vare på meg. Vi snakket sjelden om mor, men da presten sto på døren med budskapet om hennes død, var far nødt til å fortelle sannheten. Jeg var da blitt seksten år gammel.


    Mor hadde allerede tidlig i deres forhold slitt med både alkohol- og pillemisbruk. Far hadde hjulpet henne så godt det lot seg gjøre, men til slutt tok det hele overhånd. Hun forlot ektemann og barn og dro inn til storbyen. Når jeg tenker tilbake på barndommen, husker jeg at far i en periode var på såkalte forretningsreiser. Det som i ettertid har vist seg å være sannheten, var at han lette etter mor og desperat forsøkte å få henne ut av elendigheten. Jeg orker knapt nok å tenke på det livet hun levde på gata.


    Far skilte seg aldri fra henne, noe jeg har forstått handlet om at han aldri ville gi henne opp. Han elsket henne til det siste og gav aldri opp håpet. Ikke før det var for sent. Ikke før presten sto på døren.



    Far og jeg hadde det greit sammen. Jeg gikk på skole, han arbeidet som sveiser på den lokale fabrikken som holdt liv i bygda vår. Vi levde nok litt trangt rent økonomisk, og når jeg tenker etter, ble dette mer fremtredende etter mors død. Vi hadde så vi klarte oss, men vi dro aldri på ferier. Jeg visste at far gjorde alt han kunne for at vi to skulle ha det bra. Det hadde vi virkelig også, selv om jeg merket en forskjell på far etter at presten kom med det vonde budskapet. Han ble mer stille og innesluttet i tiden som fulgte. Han hadde riktignok alltid vært en rolig og avbalansert mann, men nå forsvant de gode kommentarene, spøkene og den lille hverdagshumoren som vi begge satte så pris på. Jeg tenkte den gang at jeg måtte gi ham tid, la ham fordøye at hans store kjærlighet var tatt fra ham på verst tenkelige vis, men i stedet for at ting ble bedre, ble det gradvis verre. Noen kvelder forsvant han ut av huset uten å gi et tydelig svar på hvor han skulle. Han ble da borte en times tid og var grå i ansiktet da han returnerte. Jeg hatet disse plutselige forsvinningsnumrene. 



    Jeg var nå blitt atten år og på vei til å flytte hjemmefra. Jeg skulle begynne på skole i byen og hadde allerede skaffet meg hybel. Årsaken til at jeg hadde utsatt å dra, handlet nettopp om fars endrede adferd. Jeg ville finne ut hva det handlet om før jeg dro av gårde.



    En høstkveld bestemte jeg meg for å følge etter ham. Spionere på min egen far som om han skulle vært en forbryter. Jeg hadde en vond følelse i magen, likte ikke meg selv og mine handlinger, men jeg måtte til bunns i mysteriet. Jeg måtte se hva som gjorde far så fryktelig nedfor og ugjenkjennelig.


    Jeg ble overrasket da han gikk ut av det lille bygdesentrumet og i retning av «Reiret». «Reiret» var et gammelt, forlatt hus i utkanten av byen. Tidligere hadde det bodd en gammel enke der, men da hun døde, ble huset stående og råtne på rot. Det var ingen arvinger, og huset var allerede i så dårlig stand at ingen ville ha noe med det å gjøre. Årsaken til kallenavnet var at det i en periode hadde vært et tilholdssted for narkomane. Men de siste årene hadde huset stått helt forlatt.


    Da far gikk i den retningen, visste jeg at det ikke var andre steder å oppsøke, og ganske riktig gikk han inn i huset. Jeg ble stående bak et tre og stirre på det forfalne bygget. Jeg kunne ikke i min villeste fantasi forstå hva han skulle dit å gjøre. Med ett hørte jeg stemmer, grumsete og uklare. Jeg snek meg rundt på baksiden av huset i håp om å få et glimt gjennom vinduet. Noen ting skulle man ønske var ugjort. Dette var en av dem. 


    Det var to personer i rommet, og jeg kjente den ene av dem. Far.


    Han hadde et uttrykk i ansiktet som jeg aldri tidligere hadde sett. Musklene i kjeven viste seg som store klumper ettersom han bet tennene hardt sammen. Øynene var sorte og ansiktet nesten uten mimikk. Den andre mannen i rommet tilhørte helt opplagt et kriminelt miljø. Han lyste av uærlige hensikter og gjorde det som kunne likne på forretninger med min egen pappa. Far tok hånden på innsiden av arbeidsjakka og dro frem en konvolutt. Han overleverte den til kjeltringen, som i samme øyeblikk så seg rundt som for å sjekke at ingen overvåket handlingen. Jeg kastet meg ned på bakken, krøp bakover og inn i et buskas hvor jeg kunne skjule meg. Jeg vurderte et par sekunder å storme boligen og avsløre hele opplegget, men jeg våget ikke. Visste ikke hva det kunne forårsake. I stedet gikk jeg hjemover med tanker som spant som en vindmølle i hodet mitt. 


    I en liten bygd som dette visste jeg nesten hva mine sambygdinger hadde av pålegg i kjøleskapet, men i dette øyeblikket visste jeg knapt hvem min egen far var. Det kjentes ut som om magen min skulle vrenges, jeg var kvalm og uvel. Det kunne like godt stått narkotikahandel i panna på den kriminelle fyren som mottok pengene fra far. Det var liksom ingen tvil om hva som hadde foregått i «Reiret» den kvelden. 



    Tankespinnet fortsatte i nye retninger. Hadde far vært involvert i lignende virksomhet også da mor levde? Slet han selv med misbruk, og var det årsaken til at han oppførte seg så annerledes? Var det årsaken til den slunkne økonomien vår?


    Jeg orket ikke snakke med ham den kvelden og var i seng før han kom hjem. Jeg sto opp om natten og pakket tingene mine. Jeg hadde dratt før han sto opp, og la igjen en lapp hvor jeg fortalte at jeg hadde flyttet. Han ringte meg sikkert ti ganger den påfølgende dagen, men jeg besvarte ingen av anropene. På kvelden sendte jeg ham en tekstmelding om at jeg trengte litt tid alene nå som jeg hadde flyttet. Jeg visste at far ville respektere det, stillferdig som han var, men sannheten var at jeg ikke ville vite av ham mer. Jeg ville ikke ha noe å gjøre med en person som i årevis hadde holdt sin egen sønn for narr. 



    Jeg forventet vel egentlig at han til slutt ville dukke opp på hybelen, desperat etter å få vite hvorfor kontakten vår var brutt, men det skjedde noe før det. To episoder og i rask rekkefølge.


    Det var sent på kvelden da jeg ble oppringt av sykehuset. En lege snakket med alvorlig stemme og informerte meg om at far var innlagt på intensiven, og han var lagt i kunstig koma. Legen forklarte meg kort at han sannsynligvis hadde blitt slått i hodet med en hard gjenstand og ellers fått kraftig juling.


    Panikken grep meg, og jeg forsto straks at det hadde en sammenheng med dobbeltlivet han førte. Jeg hadde knapt fått kledd på meg yttertøyet før det dundret på døren. Forvirret og med tankene helt andre steder åpnet jeg opp døren. Jeg kjente straks igjen ansiktet som sto foran meg. Den kortklippede crew-cuten, gullkjedet rundt halsen og de voldsomme overarmene. Det var den samme kjeltringen som far hadde overlevert konvolutten til. Uten å si noe dyttet han meg inn i leiligheten. I hånden holdt han en pistol som han rettet mot pannen min.


    – Morgan Nielsen ... Nå skal du høre nøye på meg! Den breikjeftede karen brølte meg inn i øret. – Mitt navn er Rino Møll. Din far har nektet å betale gjelden sin, og som du kanskje vet, så har det fått sine konsekvenser. Denne gjelden går i arv, og den ligger på deg nå. 


    – Hvilken gjeld? Jeg har ikke noe med min fars dritt å gjøre. Jeg hvisket svaret i frykt for at fingeren som lå og hvilte på avtrekkeren skulle få den til å gå av.


    – Din fars dritt? Dette er din mors narkogjeld som han har fått den ære av å overta da hun døde. Og gjelden øker. Du kan belage deg på at den vil forrente seg i uoverskuelig fremtid.


    – Men, jeg har ikke penger. Jeg er jo student.


    Den kraftige gorillaen smilte sleskt. 


    – Du har to valg. Enten betaler du meg ti tusen hver fjortende dag eller så selger du stoff for meg i studentmiljøet. Jeg kommer innom i morgen tidlig klokken ni, og dersom jeg ikke finner deg her da, så ender du opp som romkamerat til faren din. Bare glem å gå til politiet, da er din far ferdig som en sviske. 


    Rino Møll stakk pistolen i lommen, dyttet meg mot veggen og forlot hybelen. Jeg sank sammen på gulvet, oppløst i tårer. Adrenalinet dunket i kroppen min. Jeg var livredd og skalv ukontrollert. Jeg forsto nå hvordan min tapre far hadde stått imot dette beistet aleine og hvordan han hadde klart å skjule for meg hvilket uføre han uforskyldt hadde havnet opp i.


    Jeg besøkte far på sykehuset og merket at samvittigheten for å ha reist fra ham gnagde i kroppen. Han var forslått og ugjenkjennelig, men legen gav ham gode prognoser. Planen deres var å vekke ham opp dagen etter, og de ville da vite mer om tilstanden. Etter et raskt avhør av politiet, hvor jeg bedyret at jeg ikke kjente til at far hadde noen fiender, ble jeg sittende ved siden av sengen til far utover natten. Jeg strøk hånden hans og var stolt over å ha en pappa som ofret så mye for meg. Samtidig kjente jeg på en enorm frykt for denne Rino Møll. Hvordan skulle jeg unnslippe dette? Det var mindre enn et døgn til han skulle komme tilbake til hybelen min, og hva hadde vel jeg å stille opp med mot en hardbarket kriminell?


    Jo mer jeg tenkte på det, jo tydeligere ble det at jeg nå var på vei inn i det samme mørke hullet som både mor og far hadde vært fanget i. Dette var en arv jeg overhodet ikke ønsket.



    Jeg forlot far på morgenen. Skjelvende gikk jeg hjemover og følte at livet mitt raste sammen som et korthus. Jeg hadde ikke sovet ett sekund, og det første jeg gjorde da jeg var tilbake på hybelen, var å lage meg en kanne med kaffe for å få hodet i gang.


    Jeg hadde overhodet ingen plan for hvordan jeg skulle komme ut av dette, men visste at jeg var tvunget til å møte fyren slik at far ikke skulle få gjennomgå. 


    Presis klokken ni hamret det på døren. Som en levende død slapp jeg ham inn på hybelen. Han hadde på seg en tykk boblejakke og sort skyggelue. Pistolen hadde han byttet ut med en termokopp med kaffe, som han stadig drakk små slurker av.


    – Jeg har ingen penger, sa jeg med pipete stemme.


    Smilet han satte opp avslørte en knekt fortann.


    – Jeg regnet med det, og da er løsningen enkel. Han dro frem en pose fra innerlommen. Jeg skimtet et hvitt pulver på innsiden. – Inni her har du tyve små poser ... Selg dem enkeltvis. To tusen kroner for hver. 


    Skjelvende tok jeg imot varene.


    – Jeg kommer tilbake om to uker og henter pengene. Blir du tatt, står du aleine. Nevnes mitt navn, er både du og far din ferdige ... 


    Han reiste seg fra stolen. 


    – Hvor er dassen? Stemmen hans var intens og aggressiv.


    Jeg nikket mot toalettet uten å si noe.


    – Gjem posene på et sikkert sted ... Og fyll opp koppen min med ny kaffe mens jeg pisser. Han rakte meg termokoppen og forsvant inn på toalettet.


    Tre minutter senere var han tilbake, rufset meg hardhendt i håret før han deretter forlot hybelen.


    Jeg ble sittende igjen og bare stirre ut i luften. Hodet mitt suste, og jeg følte meg svimmel. Det tok et par sekunder før jeg la merke til mobilen som vibrerte i lommen. Jeg fisket den frem og besvarte anropet. Det var legen som ringte. Han hadde gode nyheter: Far var våken og ved godt mot. Jeg reiste meg fra stolen og gikk bort til vinduet. Far overtok telefonen, og jeg fikk snakke med ham. Stotrende prøvde han å advare meg mot en som het Rino Møll. Denne samme Rino som jeg så ryggen til langt der borte. Han var på vei inn i parken. Jeg så at han tok en lang slurk av kaffekoppen sin. Sekunder senere tok han seg til hodet, deretter sjanglet han et par meter før han falt om og ble liggende urørlig på bakken. Jeg visste da at vi aldri mer skulle ha noe med ham gjøre. Jeg skulle heller aldri selge stoff for fyren. De tyve dosene jeg hadde fått, hadde han nemlig nettopp selv drukket, fra sin egen termokopp men med min nytrukne kaffe. 


     


  




  

    Fantomtegning


    Han ble funnet under broen nede ved elva. Ansiktet lå mot grusen, og blodet som hadde rent ut av munnen hans, lå som en størknet, rød dam omkring hodet. Kniven, en lang, tynn sak, sto ennå i ryggen hans og vitnet om et overraskende angrep. Politiets sperreteip stengte begge retninger for publikum. Ingen fikk komme inn på området, som for øyeblikket ble saumfart av teknikere fra politiets drapsavsnitt. Birk Brenner sto med notatblokken sin og skrev små setninger og stikkord. Han kikket på liket og lot blikket sveipe over området omkring. Det var mørkt under broen. Den lille gatelampen som var festet i brotaket, var knust. Kun små stråler fra lyktestolpen lenger borti gaten klarte å trenge inn her. Det ville være fullt mulig å stå skjult i mørket og overraske et intetanende offer bakfra. Det måtte være slik det hadde skjedd. Ingenting tydet på slåsskamp eller krangel i forkant. Det så helt klart ut som et planlagt drap. Enten et ran eller et vel gjennomført drap av en som hadde en relasjon til den avdøde.


    – Har vi noen vitner? Noen som har sett eller hørt noe? Birk henvendte seg til den høyreiste kvinnelige politibetjenten som sto ved siden av ham. Hun kremtet lett og hevet øyenbrynene.


    – Ja, vi har et par som vi snakker med nå. Det er spesielt en ung kvinne som er interessant. Hun mener å ha truffet en person som så påfallende stresset ut lenger borte i gaten. Det kan ha vært i minuttene etter drapet.


    – Jeg vil snakke med henne. Kan du få henne bort hit?


    – Hit? Er det ikke bedre å ta det utenfor. Hun trenger vel ikke stå her ved liket? 


    – Jo, selvsagt. Han ristet på hodet over sin egen tankeløshet. Han var blitt for avstumpet. Reagerte knapt på drap og døde personer lenger. Han var borti slike saker ukentlig og klarte knapt å ta det innover seg. Verden var blitt et utrivelig sted. En mørk plass for mørke mennesker. Han måtte stadig si til seg selv at dette var hans verden og ikke de omkring sin, ikke de som levde normalt ... Men hva var normalt, egentlig? En liten periode hadde han vært ute av dette yrket. Forsøkt noe helt nytt. Han gikk lei etter tre måneder og ble tatt imot med åpne armer i teamet igjen, på tross av sine påfallende særegenheter. Ikke så rart, ettersom han hadde en oppklaringsprosent langt utover det normale. Han var drivende dyktig i sitt fag og fikk en enorm tilfredsstillelse av å oppklare saker. Likevel var han skremt av egne følelser. Det dystre tiltalte ham. Han likte å leve på den mørkeste siden av samfunnet. Være en del av den, men likevel på rett side av loven. Han nøt å møte ondskapens treller, komme under huden deres og deretter nagle dem til sin egen forbrytelse. Få dem bak lås og slå, og vite at livet deres råtnet sakte, men sikkert.


    En kvinne han antok var i midten av førtiårene kom sammen med politibetjenten. De stanset ved tjenestebilene og kikket mot Birk. Han gikk sakte mot dem og lot en hånd gli gjennom den tykke hårmanken. Hun hadde et blekt lite ansikt med tettsittende øyne omkring en spiss nese, og han tenkte et sekund på at hun liknet en skogmus. Hun var elegant kledd og hadde tross sitt spesielle utseende en sensuell og sexy utstråling. Han nikket til dem og tok kvinnen i hånden. Hun hadde iskalde, tørre hender. Han trakk pusten dypt inn og ut og lukket samtidig øynene. Politibetjenten himlet med øynene, reagerte tydelig på den merkverdige måten å ta imot et vitne på. Men hun hadde observert Birk før og visste at han var eksentrisk. På grensen til det unormale, men likevel så vidt innenfor. 


    – Ja, du hadde sett noe, forsto jeg? Birk åpnet øynene og stirret intenst på kvinnen.


    – J… ja, stammet hun. Jeg kom gående fra sentrum og møtte en mann som gikk unormalt raskt og som hele tiden kikket bak seg. Han må ha kommet fra åstedet. Det er ingen andre veier hit.


    – Kan han ha kommet ut fra skogen der borte? spurte Birk med et arrogant toneleie.


    – Ja, selvsagt, men … men jeg vil jo anta at han kom fra veien.


    – Klart du tenker slik, men i min verden kan han like godt ha kommet ut fra skogen. Det er med andre ord ikke sikkert at han kom den veien.


    – Birk? Politikvinnen så strengt på ham, som for å få ham til å forstå at kvinnen foran ham var deres viktigste vitne og at særegenhetene hans kanskje burde vike litt.


    – Kan du gi et signalement av ham?


    – Skinnjakke, brun ... steinvaskede dongeribukser, tynnslitt hår og et langt ansikt. Tykke, mørke øyenbryn, blå øyne og en liten, smal bart. Hun kikket Birk direkte i øynene. 


    – Jøss, det må jeg si. Folk i dag er oppmerksomme. Men 
du ... dette er bra. Vi må få lov til å låne deg inne på stasjonen så vi kan få tegnet en fantomtegning mens det er ferskt i minnet ditt. Har du mulighet til det? Birk endret tonen nå. Lot seg overbevise om at dette var gode spor.


    – J… ja, det kan jeg vel. Hun stammet fremdeles litt. Virket preget av det hele.


    – Viktig nå som det fremdeles er ferskt, gjentok Birk. – Jeg får en betjent til å kjøre deg rett til kammeret nå med en gang. Jeg vet at tegneren er der i dag. Er du sykepleier, forresten? Eller helsearbeider? Hun kikket undrende på ham før hun svarte ham spørrende.


    – Nei? Jeg jobber i utelivsbransjen og driver restauranter og barer i flere byer. Har gjort det hele livet.


    – Ok, smilte Birk. – Hva var navnet ditt igjen?


    – Tove Huuse, svarte hun, fremdeles med et litt undrende uttrykk i ansiktet.


    – Da takker jeg for god hjelp. Birk tok hånden hennes igjen, førte den opp til munnen sin og kysset den lett på knokene. Hun ristet beklemt på hodet og trakk den tilbake.


    Birk gikk tilbake til åstedet med politikvinnen på slep.


    – Hva faen var det der? Du kan jo ikke oppføre deg slik. Det var fullstendig respektløst. Kysse et vitne på hånden som om det skulle vært et stevnemøte ... Er du helt tullete?


    Birk smilte skjevt. 


    – La meg gjøre min jobb, så kan du gjøre din, ok? Det fungerer best slik.


    Han gikk bort til en tekniker som akkurat hadde lagt kniven som sto i den dreptes rygg, oppi en plastpose. Han sto i en heldekkende, hvit kjeledress, og man kunne se små svetteperler i hårfestet hans.


    – Kan du allerede nå si noe i forhold til drapsvåpenet? Fingeravtrykk?


    – Ikke et eneste ett ... Vi får satse på andre spor, tenker jeg. Han ristet lett på hodet og forseglet posen.


    – Ja, vi får nok heller det, sa Birk med et lite sukk. 


    – Vi får satse på det, gjentok han.



    Klokken var ni på kvelden da fantomtegningen ble lagt inn på kontoret til Birk. Det var en detaljert tegning av et ansikt som nærmest så ut som et fotografi. Birk hadde allerede snakket med tegneren, som var tydelig imponert over kvinnens hukommelse og nese for detaljer. 


    Drev flere restauranter, hadde hun fortalt tegneren. Var ekstremt god på ansikter. Det var ingen tvil om akkurat det. Det var en tegning som de straks bestemte seg for å legge ut i massemediene.


    «Kjenner noen denne mannen? Vi ønsker å komme i kontakt med ham i forbindelse med drapet under broen ved elva. Han kan sitte på opplysninger som politiet trenger.»


    De skrev det slik for å holde ryggen fri for søksmål i ettertid, men de fleste antok nok likevel at det var politiets hovedmistenkte som ble smurt utover avisene og TV-skjermene.


    Birk hadde allerede sjekket den avdødes liv og sosiale omgangskrets grundig. Han var en kjenning av politiet, som hadde flere dommer på seg. Han var samtidig kjent som en durkdreven skjørtejeger. Ettersom lommeboken manglet, antok man at det hadde vært et ran, men den drepte var ikke spesielt bemidlet, så en raner hadde sannsynligvis ikke fått med seg mye i bytte. Birk klødde seg i skjegget og mumlet for seg selv, små setninger som bare han forsto, som dro saken i retninger den vanlige etterforsker ikke ville tenkt. Han likte å arbeide slik med saker. La det usannsynlige komme frem. Tenke motsatt av det de andre gjorde. Ofte var det den mest sannsynlige løsningen som var den rette, men de gangene det ikke var 
det ... De gangene var det få andre enn ham som så fasiten.



    Geir våknet opp med en enorm hodepine. Han hadde drukket tett natten før og oppdaget at sengen var byttet ut med baderomsgulvet. Han trakk raskt i toalettsnoren slik at restene etter gårsdagens middag forsvant ned i rørene. Han stønnet høyt. Hodet verket og kroppen kjentes ut som den hadde vært gjennom en slåsskamp. Han gikk inn i stuen og satte seg i sofaen. Sparket unna en gammel melkekartong og en tom pizzaeske som lå på stuebordet. Han la hodet bakover og stønnet igjen. En uro spredte seg som små ormer i kroppen hans. Fylleangsten som han kjente så godt til, hadde startet sitt militære stormangrep. Han strakk seg etter fjernkontrollen. Trykket på knappen slik at TV-en slo seg på. Hva hadde han egentlig gjort i går? Han husket ikke noe. Hadde fullstendig blackout. Han kikket rundt seg i stuen. Sjekket mobilen og så sms-en han hadde lest kvelden før.


    «Henter pengene nå. Dette går veien. Full kontroll.»


    Han skalv i kroppen. Forsøkte å slå nummeret til kompisen, men mobilen var avslått. Det var snakk om mye penger, veldig mye, og nervene hadde tatt ham. Han hadde drukket tett ettersom han ikke hadde hørt mer etter den meldingen, tyllet innpå piller, røykt en joint og deretter sluknet. Kunne Ulf ha stukket av med pengene? Hadde noe gått galt?


    Han stirret mot skjermen foran seg. Haken falt plutselig ned slik at tennene skilte lag. Det var som om han kjørte bil og en trailer plutselig kom over i feil kjørebane. Han lente seg fremover og så med røde øyne mot skjermen. Det var som å se sitt eget speilbilde. Et tegnet foto av ham selv. En fantomtegning fra politiet, hvor alle hans kjennetegn og særpreg var fanget opp på mesterlig vis.



    Det gikk ikke lang tid før politiet sto på døren og hentet ham ned til stasjonen. Han ble plassert i en enecelle. Geir var gjennom lange avhør og ble knust da han forsto at kompisen Ulf var drept. Han ble enda mer knust da han forsto at han var deres hovedmistenkte. Han hadde ingen alibi, kunne ikke gjøre rede for seg og noen hadde tydeligvis observert ham. Sett ham idet han flyktet fra åstedet. Advokaten hans ba ham si minst mulig, og han forsøkte å følge det rådet. Likevel var han så inderlig fortvilet. Fortvilet over å ikke kunne huske at han hadde gjort det. Han hadde vært i politiets søkelys flere ganger før, også for vold, men ikke for dette. Ikke for drap. 


    Birk Brenner og teamet var fornøyde med utviklingen. Det gikk helt klart mot en rask løsning av drapsgåten, og det var kun snakk om små detaljer før alt var på plass. Birk Brenner hadde behov for et siste besøk til det kvinnelig vitnet. Hun bodde i et av de finere strøkene i byen, og leiligheten hennes var av høy klasse.


    Han hadde meldt sin ankomst, og hun var kledd i en kort kjole da han kom inn i foajeen.


    – Er du singel? Det var hans første spørsmål, og hun rynket pannen da han spurte.


    – Eeeeh, nei, det er jeg ikke. Jeg er godt gift. Hvorfor lurer du på det?


    – Du har vel mange beilere, med en så flott leilighet og … og du er jo en flott kvinne. 


    – Legger du an på meg, eller? Hun kikket stramt på ham.


    – Nei, langt derifra. Det hadde jeg aldri turt. Jeg er da profesjonell i mitt arbeid. Blander aldri jobb og privatliv. Og så er du jo gift, da. 


    – Hva vil du egentlig? Hun satte seg på armlenet på sin hvite skinnsofa, tydelig ubekvem av den merkelige etterforskeren. Birk ble stående foran henne.


    – Jeg ville bare si at vi har fått tak i han som du beskrev så fint. Han sa ikke mer, ventet bare på hennes reaksjon.


    – Er det sant? Så bra. Er det han som har gjort det, da? Har han innrømmet det? Stemmen hennes ble ivrig. Det var nesten så hun ble stolt over hva hun hadde bidratt til.


    – Ikke helt, for han husker ikke selv noe fra kvelden før. Det er ofte slik når man utfører slike ting i ruspåvirket tilstand. Jeg kom egentlig bare for å takke deg for hjelpen. Vi hadde aldri klart dette uten deg. Mine kolleger på stasjonen var veldig imponerte over dine observasjoner. 


    Hun smilte til ham og han smilte tilbake. Birk gikk mot døren og hun fulgte etter. Han bøyde seg ned, tok på seg skoene og kikket samtidig opp mot henne.


    – Mine kolleger er imidlertid alltid litt kjappe. De kysser ikke på hendene slik som jeg. Han tok hendene hennes, førte dem opp mot munnen og trakk luft inn gjennom nesen.


    – H… hva snakker du om? Hva holder du på med?


    – Jeg er litt grundigere, ser du. Vi fant ingen fingeravtrykk på kniven ... Husker du jeg spurte om du var helsearbeider?


    – Ja ...


    – Jeg har vært i denne bransjen så lenge, ser du, at jeg har en enorm nese for detaljer. Er det en lukt jeg kjenner, så er det lukten av latex. Ikke fordi jeg har spesielle behov, men fordi jeg ofte er borti latexhansker ... Du bruker vel neppe slike 
hansker i din jobb, vil jeg anta? Hun svarte ikke, bare sto med åpen munn.


    – Jeg kjente duften da vi møttes ved åstedet, og det var derfor jeg kysset deg på hånden, for å få bekreftet lukten. Hvorfor i huleste skulle du dunste av latex på hendene?


    – Hva prøver du å si? Stemmen hennes skalv nå.


    – Den avdøde og han du har utpekt som drapsmann ... De skjulte det godt, var lure og brukte verken PC eller mobil eller andre ting som kunne spores, men jeg brøt taushetsplikten ... spurte om han kjente ditt navn. 


    Hun ble rød i ansiktet, som om varmen i rommet plutselig økte kraftig.


    – Akkurat sånn ... Han pekte på henne. – Akkurat sånn reagerte han også da han innrømmet det, innrømmet at de hadde presset deg for hundretusenvis av kroner for sexbildene de hadde tatt da du lå med den avdøde. Det er synd å si det, men jeg forstår deg. Birk lot blikket sveipe rundt i leiligheten. – Disse restaurantene du driver. Dette huset ... Dette livet. Jeg forstår at man ikke vil miste det, og så lenge det er din mann som eier alt .... Jeg forstår deg, men det som er så dumt, er denne. Han pekte på sin egen nese og smilte. – Et lite kyss på hånden, og så var du avslørt.. Tenk om du også bare hadde kunne nøyd deg med det.


    – Det er det dummeste ... Skal du arrestere meg på grunn av lukten av ...


    – … Lukten av latex? Birk avbrøt henne med et smil. Hun famlet usikkert med hånden i håret. – Det var det som fikk meg til å mistenke deg, men det var beskrivelsen av vitnet som felte deg. Du beskrev denne mistenkte mannen så inngående at jeg nesten ble imponert ... Men det ble faktisk for imponerende. 


    – Hva mener du? Jeg er jo god på ansikter, sa jeg til deg.


    – Ja, du sa det, men på fantomtegningen hadde han en liten tatovering på halsen, som du så glitrende hadde observert.


    – Ja, en liten stjerne ... Hun skalv i stemmen nå.


    – Jepp, en liten stjerne. Eneste problemet er at han to dager tidligere hadde kuttet seg under barbering og fremdeles bar et plaster over tatoveringen da vi arresterte ham. Du kunne med andre ord ikke visst om tatoveringen om du ikke kjente ham fra før. Birk rettet seg fornøyd opp i ryggen.


    Det så ut som om hun skulle til å si noe, men munnen reagerte ikke. Tove Huuse snudde seg rundt og gikk tilbake til stuen. Der satte hun seg dypt ned i den hvite skinnsofaen og stirret tomt ut i luften. Birk Brenner ristet på hodet før han rolig forlot leiligheten. Utenfor huset ble han møtt av to uniformerte politimenn. De nikket kort til ham idet de med bestemte skritt gikk inn døren som han akkurat hadde lukket bak seg.

